**Stanovisko Vojtecha Zemana sdb, ku udalostiam na Martinskom cintoríne 14. marca 2016**

Keď sa v roku 1939 rozpadlo Česko-Slovensko, stalo sa tak nielen v dôsledku vonkajších zahraničných tlakov, ale aj vinou dlhodobo neriešených, ba ignorovaných národných problémov štátu. Hoci vznik Slovenskej republiky, ktorú vyhlásil Slovenský snem 14. marca 1939, bol bezpochyby ovplyvnený zahraničnopolitickými udalosťami, faktom je tiež, že Slováci v nej videli uskutočnenie svojej historickej túžby po národnom samourčení a vlastnom štáte. Preto si slovenský národ každoročne pripomína toto výročie ako spomienku na prvú modernú národnú štátnosť vo svojich dejinách.

Dominantnou mocnosťou v celej strednej Európe bolo v tom čase Nemecko. Mocenský vplyv Tretej ríše bol taký silný, že sa mu nevedeli vzoprieť ani veľmoci, nieto maličké Slovensko. Priznali to napokon aj samotné západné veľmoci (Veľká Británia, Francúzsko), keď sa už pri Viedenskej arbitráži v jeseni 1938 úplne stiahli zo strednej Európy a jej stvárnenie prenechali v Hitlerovej réžii.

„Riešenie“ židovskej otázky bolo pre Hitlera a národnosocialistické Nemecko zásadnou otázkou ideologického programu, v ktorej odmietalo akékoľvek ústupky či kompromisy a ktorú presadzovalo za každú cenu. V tomto zmysle robili Nemci nátlak aj vo všetkých štátoch, ktoré sa ocitli vo sfére ich vplyvu. „Riešenie“ židovskej otázky preto tvrdo požadovali aj od Slovenska.

Slovenská politika nebola úplne jednotná. Dominantný vplyv malo konzervatívne kresťanské krídlo okolo prezidenta Jozefa Tisu, väčšiny ministrov a funkcionárov HSĽS/SSNJ. Oproti nim stálo podstatne slabšie, ale hlasné a radikálne pronemecké zoskupenie okolo ministerského predsedu Vojtecha Tuku. Nemci pochopiteľne favorizovali pronemecké krídlo a mocenským zásahom proti slovenskej suverenite v júli 1940 v Salzburgu si vynútili odvolanie niektorých ministrov a prestavbu slovenskej vlády, v ktorej kľúčové posty prevzali ich sympatizanti Vojtech Tuka a Alexander Mach. Táto nová vláda si v septembri 1940 nechala v sneme odhlasovať na rok plné moci, na základe ktorých v septembri 1941 prijala tvrdé protižidovské zákonné opatrenie, tzv. židovský kódex, proti ktorému veľmi kriticky vystúpili aj slovenskí katolícki biskupi a ktorý prezident Tiso nikdy nepodpísal, hoci boli na neho v tomto zmysle vyvíjané tlaky.

Začiatkom roka 1941 predostrelo Nemecko slovenskej vláde požiadavku na poskytnutie ďalšieho niekoľkotisícového kontingentu pracovných síl na územie Nemeckej ríše. Nakoniec slovenská vláda vyrokovala vysťahovanie židovského obyvateľstva ako pracovných síl, ktoré mali byť podľa nemeckých záruk usadené na časti okupovaného poľského štátu, konkrétne v Generálnom gubernáte. Deportované obyvateľstvo bolo pozbavené štátneho občianstva a majetkovej podstaty, čo boli nesmierne vážne a z pohľadu katolíckej morálky neakceptovateľné zásahy, ktoré treba zásadným spôsobom odsúdiť. Treba však dodať, že nikto na Slovensku, ako napokon ani inde v Európe či vo svete, vtedy netušil, že deportované židovské obyvateľstvo nebolo vysielané na osídlenie území v Generálnom gubernáte a pracovné nasadenie, ale do vyhladzovacích táborov. Rovnako treba dodať, že prezident republiky si vymohol osobitný paragraf tak v tzv. Židovskom kódexe ako v následnom zákone o vysťahovaní, podľa ktorého smel udeľovať prezidentské výnimky, ktoré následne chránili nielen konkrétneho žiadateľa, ale celú jeho rodinu. Hoci historický výskum o ich počte dosiaľ nie je uzavretý, predpokladá sa, že ich bolo udelených asi desaťtisíc.

Prezident Tiso ako katolícky kňaz viackrát zvažoval svoju demisiu, vplyvné cirkevné kruhy ako i zástupcovi samotného židovského obyvateľstva ho však výslovne prosili, aby tak nerobil, pretože jeho odchod by uvoľnil priestor pre radikálne sily, presadzujúce radikálne opatrenia proti židovskému obyvateľstvu.

Prvá správa o tragickom osude židovského obyvateľstva, deportovaného zo Slovenska od marca 1942, prenikla na Slovensko na jeseň roku 1942. Vtedy sa z koncentračného tábora pri Lubline podarilo utiecť jednému jeho väzňovi, ktorý sa dostal na Spiš a ktorého správa o vyvražďovaní židovského obyvateľstva bola sprostredkovaná spišskému biskupovi Jánovi Vojtaššákovi. Ten okamžite intervenoval u ministra vnútra Macha a vláda ďalšie deportácie pozastavila s tým, že budú obnovené iba pod podmienkou, keď Nemecko umožní nezávislej slovenskej komisii navštíviť územia, na ktoré mali byť Židia vysťahovaní. Keďže Nemecko pochopiteľne takúto komisiu dovoliť nemohlo, neboli zo slovenskej strany deportácie obnovené. Americký historik židovského pôvodu Gerald Reitlinger neskôr v jednej zo svojich zásadných prác k holokaustu napísal, že Slovensko bolo prvým politickým subjektom, ktorý sa v tejto otázke vzoprel Hitlerovi.

V nasledujúcich mesiacoch sa Slovensko stalo pre ohrozené židovské obyvateľstvo relatívne bezpečným územím, na ktoré utekali Židia aj z okolitých štátov. Deportácie zo Slovenska boli obnovené až v jeseni 1944, ale to už bolo v chaotických vojnových pomeroch a výlučne v réžii Gestapa a nemeckej strany, na ktorú Slovensko nemalo žiadny vplyv.

Dňa 14. marca 2016 si chcela jedna skupina Slovákov – nie však zástupcovia nejakej politickej strany – pri (dnes už symbolickom) hrobe Jozefa Tisu na Martinskom cintoríne v Bratislave pripomenúť výročie vyhlásenia prvej modernej slovenskej štátnosti v roku 1939. Keďže pôvodne oslovený katolícky kňaz nemohol prísť, bol som požiadaný, aby som ho zastúpil. Po pietnej spomienke som mal krátky príhovor. Jeho cieľom nebolo nijako zmenšovať utrpenie židovského obyvateľstva, počet obetí alebo dokonca holokaust popierať, ale iba pripomenúť, že je morálnou povinnosťou katolíka, posudzovať dejiny pravdivo a na základe objektívneho štúdia historických prameňov. Takýto prístup ukáže, že nemožno jednostranne pripisovať zodpovednosť za dramatickú tragédiu židovského obyvateľstva iba jednej osobe, respektíve že pri hodnotení zodpovednosti treba brať do úvahy reálne možnosti a vedomosti konajúcich ľudí. V tomto zmysle nemožno Dr. Jozefovi Tisovi paušálne pripisovať zodpovednosť za všetkých deportovaných a vyvraždených Židov zo Slovenska. Toto nemá a nechce byť otázkou politickou, ale otázkou historickej a morálnej spravodlivosti.

So žiaľom konštatujem, že spravodajstvo slovenských médií o udalostiach na Martinskom cintoríne nebolo objektívne, ale zaujaté a manipulované a pietnu spomienku i môj príhovor postavilo do svetla, ktoré nezodpovedá mojim úmyslom a objektívnej pravde.